
LANGSIKTIG PLAN FOR PERIODEN 2005-2008

Vedtatt av styret ved Kirkelig utdanningssenter i nord og styret ved Det praktisk-teologiske seminar den 21. februar 2005

Kirkelig utdanningssenter i nord (KUN) gir en yrkesrettet og akademisk kirkelig utdanning på høgskolenivå. Senteret utdanner til tjeneste som diakon, kantor, kateket og prest i Den norske kirke. KUN arrangerer også etterutdanningskurs, seminarer og konferanser. Senteret ble etablert i 1998 og har siden 1999 tilbudt praktisk-kirkelig utdanning til de ulike yrkesgruppene i kirken. Fra starten var KUN et prosjekt under Det praktisk-teologiske seminar, og ble fra 1. januar 2003 permanentisert, fortsatt som en del av seminaret i Oslo.

Senteret ser sin virksomhet i sammenheng med de mål og utfordringer som gjelder i kirken for øvrig. Det overordnede mål for arbeidet ved KUN er å bidra til realiseringen av Den norske kirke som en bekjennende, tjenende, misjonerende og åpen folkekirke. Undervisningen ved KUN skal motivere til tjeneste i kirken og sørge for å gi menighetene ansvarsbevisste, samarbeidsorienterte og engasjerte medarbeidere som kjenner seg forpliktet på kirkens oppdrag.

Utdanningen ved KUN er basert på praksisnærhet, kontekstualitet og tverrfaglighet. Senteret vil bidra til å rekruttere kvalifiserte medarbeidere til kirkelige stillinger i Nord-Norge og landet for øvrig. Som en tverrfaglig institusjon ønsker vi å bidra til et inkluderende samarbeid mellom ulike yrkeskategorier i kirken, med forståelse for de ulike tjenesters særpreg. Senteret har som mål å bygge opp økt kunnskap om et mangfoldig samfunns- og kirkeliv i Nord-Norge.

Skal den kristne kulturarv fortsatt gi oss identitet og selvforståelse som nasjon, er det nødvendig å rette fornyet oppmerksomhet mot formidlingen av kristne verdier. Med senterets religionspedagogiske kompetanse ønsker vi å være med i arbeidet for å gjøre kirken mer synlig i dagens kunnskapssamfunn. 

Senteret ønsker i all sin virksomhet å være en del av det verdensvide, økumeniske fellesskap hvor det henter inspirasjon til teologiske og liturgisk fornyelse, samtidig som det møter utfordringer til global diakoni.  

De strategiske satsingene reflekterer åpenhet for nye utfordringer i kirke og samfunn, og vilje til bredt samarbeid med andre institusjoner innenfor det kirkelige virkefelt, særlig i Nord-Norge. Som for kirken for øvrig ser senteret det som en utfordring å gjøre seg gjeldende i samfunnsdebatten. 

Følgende strategiske satsinger skal prege arbeidet i de nærmeste    fire år:

1. Praktisk-kirkelig utdanning

a) KUN vil arbeide aktivt for å styrke den diakonfaglige kompetansen ved institusjonen. Diakoner utgjør en viktig del av vår studentgruppe, og vi er avhengig av å kunne tilby dem et faglig forsvarlig utdanningstilbud. Som de andre yrkeskategoriene trenger også diakonene at deres profesjon er representert i staben. Senteret vil derfor arbeide for å få opprettet en fagspesifikk stilling i diakoni. Sammen med Institutt for religionsvitenskap ved Universitetet i Tromsø utvikler KUN en master i diakoni som vil kunne tilbys fra høsten 2006.

b) Senteret ønsker å bidra med sin religionspedagogiske kompetanse til Den norske kirkes samlede satsing på trosopplæring. Den utfordring som sviktende rekruttering skaper i kirken, krever en bevisstgjøring om barns og ungdoms plass både i kirken og i praktisk teologi. Religionspedagogiske problemstillinger gjennomsyrer undervisningsopplegget for de ulike yrkeskategorien som senteret utdanner til, og dette bidrar til å øke kunnskapen om og forståelsen for viktigheten av pedagogiske perspektiver i kirkens arbeid. I samarbeid med Høgskolen i Bodø og Universitetet i Tromsø vil KUN utvikle en master i kateketikk, som planlegges realisert fra høsten 2006. Senteret vil også engasjere seg i utvikling av undervisningstilbud for dåpslærere.

c) KUN vil videreutvikle samarbeidet med Høgskolen i Tromsø, avdeling kunstfag, både når det gjelder kantorutdanningen og den ettårige organistutdanningen som HiTø og KUN samarbeider om. Innholdet i utdanningen er under revisjon for bedre å kunne "fange opp" musikkstudenter fra HiTø. Dette er ikke minst viktig med tanke på rekruttering til organist- og kantoryrket i kirken.

d) KUN vil videreføre arbeidet med å videreutvikle senterets pedagogiske og faglige profil. Sentrale stikkord for undervisningen er praksisnærhet, kontekstualitet og tverrfaglighet. Det må fortsatt arbeides med å innholdsbestemme disse begrepene. Dette vil være en prioritert oppgave i langtidsperioden. På sikt ønsker senteret å arrangere seminarer, konferanser ut fra disse temaene.

e) Kompetansekravene for kateket og diakon (masternivå) som Kirkemøtet har vedtatt, stiller KUN overfor utfordringer med hensyn til årsstudiet. Som nevnt samarbeider KUN med andre utdanningsinstitusjoner for å utvikle master i kateketikk og diakoni innen høsten 2006. Det må gjøres et studieutviklingsarbeid for å innpasse masterstudiene i senterets samlede studietilbud. Master i kateketikk og diakoni vil erstatte det nåværende årsstudiet for disse yrkesgruppene.

f) Senteret vil i planperioden være opptatt av å styrke den faglige kompetansen i staben. Det vil legges til rette for at de faglig ansatte gis anledning til å drive relevant forskning innenfor sine stillingsrammer.

g) I planperioden ønsker KUN å initiere og utvikle et praktisk-kirkelig forskningsprosjekt i samarbeid med aktuelle samarbeidspartnere på Nordkalotten. Det forutsettes ekstern finansiering, og en målsetting vil være å få knyttet en forskningsstipendiat til senteret.

h) Senteret har tatt i bruk e-læring som en integrert del av undervisningstilbudet. De pedagogiske muligheter som dette innebærer, vil bli videreutviklet i planperioden. KUN tar også sikte på å benytte e-læring og IT-baserte løsninger i framtidige etterutdanningstilbud som senteret gir. Dette gir mulighet for utvikling av desentraliserte opplegg.

i) Våren 2005 vil KUN gjennomføre en intern evaluering av den organisatoriske tilknytningen til PTS med frist 1. juni. Evalueringsrapporten vil munne ut i en klar anbefaling vedrørende organisasjonsform.

j) Det vil bli arbeidet med å etablere og utgi en praktisk-kirkelig årbok i regi av senteret.

k) Senteret vil også i tiden framover være opptatt av rekruttering til kirkelig tjeneste. KUN vil arbeide mer planmessig for å motivere særlig unge mennesker til arbeid i kirken, og vurdere tiltak som stimulerer til kirkelig tjeneste i Nord-Norge. Her vil KUN satse på et samarbeid med Institutt for religionsvitenskap, Universitetet i Tromsø. 

2. Tverrfaglig samarbeid

a) Senteret vil utvikle samarbeid med de forsknings- og utdanningsinstitusjoner innen offentlig og privat universitets- og høgskolesektor som har interesse for slikt samarbeid, særlig i Nord-Norge. Det vil også være aktuelt å etablere bilaterale relasjoner til enkeltstående undervisningsinstitusjoner. 

b) Samarbeidet mellom PTS og KUN videreutvikles med sikte på å styrke den faglige virksomheten ved begge institusjoner. 

c) Universitetet i Tromsø vil fortsatt være en viktig samarbeidspartner. Det faglige samarbeidet med Institutt for religionsvitenskap fortsettes og videreutvikles. De to miljøene vil tilby en master i diakoni fra høsten 2006. Annet faglig samarbeid kan også være aktuelt.

d) Senteret vil fortsette samarbeidet med Høgskolen i Bodø om utvikling av en master i kateketikk innen høsten 2006. 

e) Samarbeidet med Høgskolen i Tromsø om kirkemusikkutdanningen videreutvikles. Samarbeidet med HiTø om kurs i barne- og ungdomsarbeid i frivillige organisasjoner fortsetter.

f) KUN vil videreføre samarbeidet med Samisk høyskole. 

g) Samarbeid og kontakt med bispedømmekontorene og menighetene i Sør- og Nord-Hålogaland gis prioritet.

h) Senteret vil arbeide for å etablere og utvikle et regionalt nettverk for trosopplæring. Driften av tiltaket vil være avhengig av eksterne trosopplæringsmidler.

i) Det vil i planperioden bli tatt initiativ til å etablere samarbeid med kirkelige organer og Kirkens Arbeidsgiverorganisasjon (KA) når det gjelder kompetanseutvikling i den nordlige landsdelen.

3. Etter- og videreutdanning

a) KUN vil prioritere å lage en langsiktig plan for etterutdanning som gjør det lettere å planlegge tilbudene på en effektiv måte. Det er kommet i gang jevnlige kontaktmøter med de to nordlige bispedømmene - også når det gjelder kompetanseutvikling. De økonomiske rammebetingelsene vil gjøre det nærliggende å satse sterkere på å tilby etterutdanning på oppdrag fra arbeidsgiver. 

b) Kontekstuell konferanse, som tidligere har vært arrangert årlig ved KUN, vurderes gjenopptatt.

c) Senteret vil styrke kirkemusikalsk kompetanse og aktiviteter i landsdelen. KUN vil fortsette å arrangere kurs for ufaglærte organister i landsdelen etter behov. Det vil bli vurdert om det er behov for å sette i gang etterutdanningstilbud for utenlandske organister  - gjerne i samarbeid med KA. Senteret vil gjennomføre fagdager og etterutdanningskurs for kantorer.

d) Det vil i planperioden bli arbeidet med å styrke praksisveiledernes kompetanse.   I samarbeid med PTS ønsker KUN å gjennomføre en tre-semesters tverrfaglig videreutdanningsenhet i praksisveiledning fra våren 2006 som skal gi deltakerne teoretisk og praktisk kompetanse i veiledning av både studenter i praksis og kollegaer.
e) Senteret vil i planperioden arbeide for bedre tilrettelegging av   etterutdanningstiltak i tråd med sentrale kompetanseutviklingsstrategier for de ulike tjenestegrupper i Den norske kirke. En overordnet målsetting er å øke de kirkelige ansattes kompetanse gjennom et godt samvirke mellom utdanningsinstitusjoner, arbeidstakerorganisasjonene og bispedømmene.

